Ungt fólk í brenndepli á degi mannréttinda Heimsljós kynnir 10. desember 2019 12:30 Sameinuðu þjóðirnar beina athyglinni að þátttöku ungs fólks í mannréttindamálum . Mynd : SÞ Í dag , á alþjóðlegum degi mannréttinda , heiðra Sameinuðu þjóðirnar ungt fólk með átaki sem hefur yfirskriftina „ Ungt fólk rís upp í þágu mannréttinda . “ António Guterres aðalframkvæmdastjóri Sameinuðu þjóðanna segir í yfirlýsingu að samtökin fagni mikilvægu hlutverki ungs fólks við að gæða mannréttindi nýju lífi . „ Ungt fólk um allan heim gengur fylktu liði , skipuleggur sig og lætur í sér heyra um réttinn til heilbrigðs umhverfis , um réttindi kvenna og stúlkna , um réttinn til að taka þátt í ákvörðunum og fyrir tjáningarfrelsi . Það fylkir liði um réttinn til að lifa í friði , fyrir réttlæti og fyrir jöfnum tækifærum , ” segir Guterres . Samkvæmt frétt Upplýsingaskrifstofu Sameinuðu þjóðanna ( UNRIC ) verður í dag kastljósi beint að ungu fólki sem jákvæðu breytingaafli og leitast verður við að láta raddir þeirra heyrast og virkja sem flesta í þágu verndar réttinda . Átakinu er ætlað að efla og hvetja ungt fólk og sýna hvernig ungt fólk um allan heim hefur risið upp í þágu réttinda og barist gegn kynþáttahatri , hatursorðræðu , einelti , mismunun og loftslagsbreytingum , svo dæmi séu nefnd . Á næstu tveimur vikum beinir átakið , sem er á vegum embættis Mannréttindastjóra Sameinuðu þjóðanna , kastljósinu að forystuhlutverki unga fólksins til að gefa röddum þeirra meira vægi og sýna hvernig það starfar í þágu mannréttinda . „ Það er mjög viðeigandi að við skulum halda upp á mannréttindaginn meðan loftslagsráðstefnan í Madríd ræðir réttlæti í loftslagsmálum , ” segir Michelle Bachelet Mannréttindastjóri Sameinuðu þjóðanna . „ Við eigum milljónum barna , unglinga og ungmenna skuld að gjalda . Þau hafa risið upp og látið sífellt meira í sér heyra um þá vá sem jörðin stendur frammi fyrir . Þetta unga fólk er réttilega að benda á að það er framtíð þeirra sjálfra sem er í veði og framtíð ófæddra kynslóða . ” Samkvæmt tölum Sameinuðu þjóðanna eru 1,2 milljarðar jarðarbúa á aldrinum 15 - 24 ára eða sjötti hver einstaklingur . Fleiri unglingar og ungmenni eru nú á lífi en nokkru sinni fyrr í sögu mannsins . Í frétt UNRIC segir að unga fólkið sé almennt betur menntuð og heilbrigðara en nokkru sinni og það hafi betri aðgang að tækni og upplýsingum – sem nýta megi í þágu mannréttinda . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .